Важны момант пры распаўсюджванні этнасімвалаў — трэба адчуваць тонкую мяжу паміж беларускай этнічнай ідэнтычнасцю і патрыятызмам. Ёсць такія паняцці, як “Радзіма” і “нацыя”. Калі іх занадта зблізім, можна атрымаць дзяржаўны нацыяналізм. Дзяржава — гэта дом для людзей розных нацыянальнасцей. Больш за 80 адсоткаў насельніцтва нашай краіны, паводле апошняга перапісу, называюць сябе этнічнымі беларусамі. У нас фактычна монаэтнічнае грамадства. Таму вельмі часта мы не звяртаем увагі, калі блытаецца этнічная сімволіка з дзяржаўнай, тым больш што арнамент у нас прысутнічае і на афіцыйным сцягу. Тым не менш гэтыя тонкія моманты трэба заўсёды ўлічваць, каб прадстаўнікі іншых нацыянальнасцей не адчулі сябе людзьмі іншага гатунку ў нашай краіне.